Врз основа на член 23 од Статутот на Скијачка Федерација на Македонија, Извршниот одбор на Скијачка Федерација на Македонија (во понатамошниот текст само „СФМ“) на ден 16.11.2022 година го донесе следниот:

**КОДЕКС ЗА ОДНЕСУВАЊЕ НА НАТПРЕВАРУВАЧИ И КЛУБОВИ ЧЛЕНКИ НА СКИЈАЧКА ФЕДЕРАЦИЈА НА МАКЕДОНИЈА**

**Член 1**

Со овој Кодекс на однесување на натпреварувачи и клубови членки на Скијачка Федерација на Македонија (во понатамошниот текст само „Кодекс за однесување“) се пропишуваат правата и обврските на официјалните лица на клубовите членки на СФМ, натпреварувачите, тренери на клубовите и други лица поврзани со клубовите при извршување на своите обврски како членови на СФМ, за време на тренинзите или за време на учество на натпревари, претставување на СФМ на настани, давање на јавни изјави поврзани со СФМ и слично.

Поимот клубови членки на СФМ ги опфаќа постојаните и придружните клубови членки на СФМ како и тренерите ангажирани од клубовите и сите други лица кои се на било кој начин поврзани со клубовите членки на СФМ.

Поимот натпреварувачи ги опфаќа натпреварувачите на клубовите членки на СФМ, натпреварувачите од репрезентација и натпреварувачите на олимписки игри.

**Член 2**

Клубовите членки и натпреварувачите на СФМ се обврзуваат дека:

1. Ќе работат во интерес на развојот и унапредување на скијањето како спорт, ќе настојуваат да се оствари подобра меѓусебна комуникација, разбирање и соработка на сите засегнати страни во СФМ како и со другите скијачки организации, органи, поединци итн.;
2. Ќе работат на личното усовршување и унапредување на знаењето во остварувањето на своите задолженија;
3. Ќе се однесуваат и натпреваруваат на сите тренинзи, натпреварувања и настани почитувајќи ги правилата на скијачкиот спорт и во дух на взаемно почитување, спортско однесување и интегритет и фер плеј.
4. За време на тренинзите и натпреварувањето ќе покажат почитување кон сите натпреварувачи, службените лица и официјалните лица на СФМ, партнерите на СФМ и други организации и лица кои се поврзани со СФМ.
5. Клубовите членки се должни благовремено и уредно да ги регистрираат и пријават за своите натпреварувачи согласно Правлникот за учество и организација на натпревари на СФМ.
6. Ќе дадат свој личен придонес со активно учество за унапредување на работата на севкупната организацијата на СФМ во рамки на својот делокруг на делување;
7. Ќе ги почитуваат сите одредби од овој Кодекс како и одредбите на Статутот и другите акти на СФМ, Законот за спорт и другите позитивни законски прописи како и правилата на Меѓународната скијачка и сноуборд федерација.

**Член 3**

Клубовите членки и натпреварувачите се должни за време на тренинзите и натпреварувањето да ги почитуваат другите учесници на тренингот или натпреварот, да избегнуваат било какви дејствија, говор и слично со кои би го нарушиле угледот на другите учесници на тренинг или натпреварувачи и клубови, како и угледот на организаторот на тренингот, натпреварот и официјалните и службените лица на натпреварот.

За време на натпреварувањето да не влијаат на било кој начин на служебните лица и организаторот на натпреварувањето на начинот на донесување на одлуки или на било каков друг начин да влијаат на постапувањето на службените лица/официјални лица на СФМ.

Секоја комуникација, вербална или невербална, која би можела да влијае на постапката на службените лица/ официјални лица на СФМ , а е во врска со натпреварот претставува повреда на овој Кодекс на однесување.

**Член 4**

Клубовите членки и натпреварувачите не смеат да се занимаваат со активности кои на било кој начин го рушат интегритетот и угледот во било кој сегмент од скијачкиот спорт.

Клубовите членки и натпреварувачите не смеат на било кој начин да навредуваат, клеветат, омаловажуваат или шират невистини за било кое службено лице, член, орган, тело или натпреварувач на СФМ.

Клубовите членки и натпреварувачите се должни да го/ги предупредат или спречат лицето/лицата чие постапување или непостапување може да има за последица нарушување на угледот на СФМ и останатите органи и тела во рамки на СФМ.

**Член 5**

Клубовите членки и натпреварувачите кои учествуваат на меѓународни натпреварувања се должни достоинствено да ја претставуваат СФМ, македонскиот скијачки спорт и државата во целина.

Kлубовите членки и натпреварувачите не смеат учествуваат надвор од националните граници (натпревари, ревијални натпревари и итн.) без претходна најава и добивање на писмена согласност од канцеларијата на СФМ.

**Член 6**

Клубовите членки и натпреварувачите во однос на прашања поврзани за скијачкиот спорт, натпреварите, клубовите членки на СФМ и работењето на СФМ во јавност и во медиуми, преку друштвени мрежи итн, можат да се огласат само со претходно писмено одобрување од Претседателот или Генералниот секретар на СФМ. Огласувањето без согласност, поведува санкции одредени со Дисциплински правилник на СФМ.

Клубовите членки смеат да се огласат на своите веб страни и социјални мрежи како и на медиуми исклучиво за достигнувања на клубот и натпреварувачите на тој клуб и исклучиво за постигнати резултати и работењето на клубот без при тоа да се осврнуваат на СФМ и другите клубови членки на СФМ и нивни натпреварувачи.

**Член 7**

Клубовите членки и натпреварувачите мора да бидат свесни за своето делување и одговорноста за успех на скијачкиот настан, ментално и физички да бидат потполно спремни за натпреварот.

Конзумација на алкохолни пијалоци и забранети супстанци на денот на тренинзите или натпреаврот за кој се делегирани е строго забрането.

Клубовите членки и натпреварувачите на натпреварите доаѓаат во сопствена организација или со службено возило на СФМ доделено врз основа на претходно одобрение согласно Правилникот за користење на службени возила на СФМ.

**Член 8**

Клубовите членки и натпреварувачите се должни веднаш да пријават до СФМ било какво прекршување на овој Кодекс на однесување.

На основа и во согласност со доставените пријави за прекршување на Кодексот за однесување, ќе биде поведена постапка пред Дисциплинската комисија на СФМ.

Во зависност од тежината на прекршокот, ќе се постапи во согласност со општите акти на СФМ и со правилникот за дисциплинска постапка на СФМ.

**Член 9**

Одредбите на овој Кодекс почнуват да важат од денот на усвојување.

Овој Кодекс ќе биде објавен на официјалната веб страна на СФМ и сонеговот објавување ќе се смета дека се запознаени лицата наведени во член 1 од овој кодекс*.*

За толкување на овој Кодекс е надлежен Извршниот Одбор на СФМ.

Скијачка Федерација на Македонија